**Առա՛ջ, ճանապարհորդ** (անգլ.՝ Now, Voyager), ամերիկացի ռեժիսոր Իրվինգ Ռեպերի 1942 թվականին նկարահանած գեղարվեստական ֆիլմը, որը պատմում է բոստոնյան հարուստ ընտանիքից մի աղջկա սիրո և ազատության ձեռք բերման մասին։ Ֆիլմը նկարահանվել է Օլիվ Հիգինս Փրոութիի համանուն վեպի հիման վրա։ Գլխավոր դերերը կատարել են Բեթ Դեյվիսը և Փոլ Հենրեյդը։ Կինոֆիլմը «Օսկար» մրցանակ է ստացել Լավագույն երաժշտություն անվանակարգում։ Ֆիլմն ԱՄՆ-ում ցուցադրվել է 1942 թվականի հոկտեմբերին։ Ֆիլմի անվանումն ուղիղ մեջբերում է ամերիկացի բանաստեղծ Ուոլթ Ուիթմենի «Չասված ցանկություն» բանաստեղծությունից.

|  |  |  |
| --- | --- | --- |
|  | Չասված ցանկություն, չբավարարված ո՛չ կյանքից, ո՛չ հողից,
Առաջ, ճանապարհորդ, լողա. ով փնտրում է, նա գտնում է։ |  |

Սյուժե
------

Շառլոտա Վեյլը միայնակ, իր` ավելորդ խստությամբ աչքի ընկնող մորից ճնշված պառաված օրիորդ է։ Նա ապրում է նյարդային խանգարման եզրին, շրջապատված անվերջ արգելքներով։ Մի անգամ նրա եղբոր կինը` Լիզան, նրան ծանոթացնում է հայտնի բժիշկ-հոգեբան Ժակուիտի հետ։ Նախ վերցնելով Շառլոտային իր հսկողության տակ առողջարանում, իսկ հետո Լիզայի օգնությամբ ուղարկելով նրան երկարաժամկետ կրուիզի Լատինական Ամերիկայում` բժիշկն ազատում է Շառլոտային մոր ճնշումներից։

Ճանապարհորդելով կեղծ անվամբ` թեև Շառլոտան ակնհայտորեն արտաքնապես փոխվել էր, սակայն խուսափում էր հանրությունից և համարյա դուրս չէր գալիս նավասենյակից։ Սակայն կանգառներից մեկում նա կիսում է մեքենան Ջերեմայա Դյուվո Դյուրանսի («Ջերրի») հետ, որին հաջողվում է ինչ-որ չափով աշխուժացնել աղջկան։ Նրանք սկսում են ավելի շատ ժամանակ անցկացնել միասին։ Սակայն Ջերրին ամուսնացած է, նրա կինն օգտագործում էր Ջերրիին իր նպատակների համար, և նա չէր բաժանվում կնոջից միայն իր փոքր աղջկա համար, որը հանգիստ աղջիկ էր, ում մայրը պահում էր խիստ հսկողության տակ։ Ռիո դե Ժանեյրոյում մեքենան, որով գնում էին Շառլոտան և Ջերրին, վթարի է ենթարկվում։ Նրանք ստիպված են լինում գիշերն անցկացնել Պան դի Ասուկար լեռան վրա և այդ պատճառով ուշանում են նավից։ Ջերրին խոստովանում է իր սիրո մասին Շառլոտային և խնդրում է նրան, որ չշտապի ճանապարհվել, քանի որ եթե նա ինքնաթիռով թռչի 5 օր հետո, կկարողանա հասնել իր նավին Բուենոս Այրեսում։ Սիրահարները միասին անցկացնում են մի քանի օր, որից հետո որոշում են, որ ավելի լավ կլինի այլևս երբեք չհանդիպեն։

Երբ Շառլոտան վերադառնում է տուն` բռնակալ մայրիկի մոտ, միայն Ջերրիի հանդեպ սերը և հիշողություններն են օգնում նրան ապրել ազատ կյանքով և չվերադառնալ նախկինին։ Շառլոտան սկսում է ավելի հայտնի դառնալ տեղի հասարակության համար, հայտնվում են երկրպագուներ, սակայն նա չի կարողանում մոռանալ Ջերրիին։ Նրան նորից Ջերրիի մասին հիշեցնում է իր հանդիպումը Ջերրիի աղջկա` Թինայի հետ, որը եկել էր բժիշկ Ժակուիտի առողջարան։ Շառլոտային թվում է, որ ինքը գտել է իր առաքելությունը, ինչպես նաև` հնարավորություն Ջերրիին մոտ գտնվելու։ Բժիշկ Ժակուիտը բացատրում է Շառլոտային, որ նրա հարաբերությունները աղջկա հոր հետ կարող են վատ անդրադառնալ Թինայի վրա։ Շառլոտան և Ջերրին հասկանում են, որ չնայած միմյանց հանդեպ նրանց մեծ սիրուն, իրենց դեռևս վիճակված չէ միասին լինել։

Դերասանական կազմ
----------------

* Բեթ Դեյվիս՝ Շառլոտա Վեյլ
* Փոլ Հենրեյդ՝ Ջերեմայա Դյուվո «Ջերրի» Դյուվանս
* Կլոդ Ռեյնս՝ բժիշկ Ժակուիտ
* Գլեդիս Կուպեր՝ տիկին Ուինդլ Վեյլ
* Բոնիտա Գրենվիլ՝ Ջուն Վեյլ
* Իլկա Չեյզ՝ Լիզա Վեյլ
* Ջոն Լոդեր՝ Էլիոթ Լիվինգսթոն
* Լի Պատրիկ՝ Դեբ Մակինտայր
* Ջեյմս Ռենի՝ Ֆրենկ Մակինթայր
* Ֆրենկլին Պենգբորն՝ բժիշկ Թոմփսոն
* Կատարինա Ալեքսանդր՝ միսս Տրասկ
* Մերի Ուիքս՝ բուժքույր Դորա Պիկֆորդ
* Ջենիս Ուիլսոն՝ Քրիստինա «Թինա» Դյուրանս

Ծանոթագրություններ
------------------

1. 1 2 3
2. 1 2 3 4 5 6 7 8 9 10 11 12
3. 1 2 3 4 5 6
4. ↑  *Chandler, Charlotte* The Girl Who Walked Home Alone: Bette Davis, A Personal Biography. — New York: Simon & Schuster, 2006. — С. 315. — ISBN 9780743289054
5. ↑  The untold want by life and land ne'er granted, Now, voyager, sail thou forth, to seek and find
6. ↑  T.S. (1942 թ․ հոկտեմբերի 23). «Now Voyager,' with Bette Davis, Paul Henreid, Claude Rains, at the Hollywood -- 'Flying Tigers Featured at Capitol». *nytimes.com* (անգլերեն). The New York Times. Վերցված է 2018 թ․ մարտի 12-ին.

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Առա՛ջ, ճանապարհորդ» հոդվածին։ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · AlloCiné · ČSFD · FilmAffinity · Filmportal · Internet Movie Database · Rotten Tomatoes · AFI լիամետրաժ ֆիլմերի կատալոգ |
|  |
| Բառարաններ և հանրագիտարաններ | Բրիտանիկա |
|  |
| Չափորոշչային վերահսկողություն | BNF: 146643839 · GND: 4600459-2 · LCCN: no99073932 · SUDOC: 162362838 · VIAF: 316751714 · WorldCat VIAF: 316751714 |

 |